ועדת הכנסת, כנסת 24, פרוטוקול מספר 114, 2022-06-27 23:48

ניר אורבך: ערב טוב.

ניר אורבך: חבר הכנסת ארבל, בהמשך לשאלה שלך, אני עכשיו מקריא את התאריך ואת היום.

ניר אורבך: היום ערב יום שלישי, כ"ט בסיון התשפ"ב, ב-27 ביוני 2022, על סדר היום מיזוג 11 הצעות החוק לפיזור הכנסת ואחר כך נעלה הצעה לקריאה ראשונה.

ניר אורבך: מי מחברי הכנסת שיהיה לו מה להעיר על כך, יעיר ואחר כך נעבור להצבעה.

ניר אורבך: בשלב הראשון אנחנו רוצים למזג את כל ההצעות להצעה אחת.

ניר אורבך: אני עובר להצבעה.

ניר אורבך: מי בעד מיזוג 11 ההצעות להצעה אחת?

ניר אורבך: מי נגד?

ניר אורבך: אושר

ניר אורבך: פה אחד ההצעות מוזגו להצעת חוק אחת.

ניר אורבך: היועצת המשפטית, עורכת הדין ארבל אסטרחן, בבקשה.

ארבל אסטרחן: חוק התפזרות הוא חוק קצר שהוא בעצם תמיד חוק שמורכב משני סעיפים.

ארבל אסטרחן: הסעיף הראשון אומר שהכנסת ה-24 תתפזר לפני גמר תקופת כהונתה והסעיף השני אומר את מועד הבחירות.

ארבל אסטרחן: הבחירות לכנסת ה-25 יתקיימו ביום.

ארבל אסטרחן: אני מבינה שיש כאן הסכמה על שתי חלופות לקריאה ראשונה.

ארבל אסטרחן: אני חייבת לומר, כמו שהתחלתי לומר קודם לכן, שזה דבר מאוד חריג להעלות לקריאה ראשונה שני נוסחים.

יצחק פינדרוס: תאמרי לי בעברית משפטית.

יצחק פינדרוס: את אומרת שיש הסכמה על שני תאריכים, אז אין הסכמה.

ארבל אסטרחן: אין הסכמה על תאריך אחד.

ארבל אסטרחן: אני רוצה לומר שזה דבר מאוד חריג להעלות לקריאה ראשונה שני נוסחים.

ארבל אסטרחן: בעבר הרחוק הדבר הזה היה אפשרי ואז תוקן תקנון הכנסת וסגר את האפשרות הזאת.

ארבל אסטרחן: זה נכון שזה נעשה בשני מקרים.

יצחק פינדרוס: אולי תשאירו את זה בשתי הצעות חוק?

יצחק פינדרוס: זה פחות בעייתי מאשר הסכמה על שני תאריכים.

יצחק פינדרוס: אני אומר שייקחו שני חוקים, אחד עם התאריך הזה ואחד עם תאריך אחר, שניהם יעברו יחד ולאחר מכן ימוזגו.

אלכס קושניר: אבל מה זה משנה?

ניר אורבך: אני לא רוצה לגעת בהסכמות.

ארבל אסטרחן: אני הבנתי כמה זה רגיש אני רוצה לדעת שלא עכשיו חברי הכנסת אומרים שאפשר לעשות את זה.

ארבל אסטרחן: בעיקרון זה לא משהו שעושים.

אלכס קושניר: זה אף פעם לא קורה.

אלכס קושניר: מה פתאום?

אלכס קושניר: אם עושים כאן פעם ראשונה, אחר כך לא עושים עוד פעם.

ארבל אסטרחן: במיוחד כאשר זה הלב.

ארבל אסטרחן: במקרים האלה, זה לא היה לב ההצעה.

ארבל אסטרחן: זה היה אחד הסעיפים שלא היו בו הסכמות ועלו שתי גרסאות.

אלכס קושניר: איך את עושה את זה?

ארבל אסטרחן: אני הייתי מציעה להעלות תאריך אחד ובדברי ההסבר לכתוב שלא הגיעו להסכמה.

יצחק פינדרוס: גם ההצעה שלי יכולה להיות.

ניר אורבך: בעולם אוטופי שבדרך כלל לא נכנס למשכן, תופס רק ההיגיון.

ניר אורבך: כאן מעבר להיגיון יש גם הרבה אמוציות.

יצחק פינדרוס: אתה משאיר את החוק של יריב לוין ושל בועז טופורובסקי.

ניר אורבך: כרגע יש כאן מערכת הסכמות מאוד מאוד עדינה שנתפרת כבר הרבה זמן ביד אומן.

ניר אורבך: זה הכול על נימים דקים.

יצחק פינדרוס: בועז, אם אני מגיש את ההצעה שלך ואת ההצעה של יריב.

ניר אורבך: אני אומר לך שהתשובה היא כן.

בועז טופורובסקי: מבחינת קיש, כן.

יצחק פינדרוס: אני חוזר בי.

יצחק פינדרוס: אני נזכר שאני גם אמור לייצג אופוזיציה.

ארבל אסטרחן: בכפוף להסתייגות שלי, של כל הלשכה המשפטית, שהיא משמעותית - - -

בועז טופורובסקי: אני מקבל ומתחייב שמבחינת הקואליציה הדבר הזה לא יקרה ולא אמור לקרות למעט המקרה המוזר הזה.

ארבל אסטרחן: הגרסאות הן אלה, ותאמרו לי שזה מה שהתכוונתם: מועד הבחירות לכנסת ה-25 – גרסה א': ביום ל' בתשרי התשפ"ג, 25 באוקטובר 2022.

ארבל אסטרחן: גרסה ב': ז' בחשוון תתשפ"ג, 1 בנובמבר 2022.

בועז טופורובסקי: אני רוצה להזכיר עוד פעם לפרוטוקול שחלק מההסכמה היא שזה יעלה כך בקריאה שנייה ושלישית, יעלה ה-1 בנובמבר ותהיה הסתייגות ל-25 באוקטובר.

ניר אורבך: זה הנוסח.

ניר אורבך: לפני שמישהו מחברי הכנסת ירצה להתייחס או שנעבור להצבעה, נמצאת אתנו מנכ"לית ועדת הבחירות, גברת אורלי עדס, תודה שבאת.

יצחק פינדרוס: אורלי, היינו רגילים להיפגש פעמים-שלוש בשנה ועברנו לפעם בשנה.

יצחק פינדרוס: תעריכי את זה.

אורלי עדס: כשאני באתי לעבוד בוועדת הבחירות אמרו לי שזה פעם ב-4 שנים.

אורלי עדס: עכשיו זה נשמע כמו משהו שהוא מדע בדיוני.

יצחק פינדרוס: היינו עושים לך את זה 3 פעמים בשנה ופעם אחת נתנו לך שקט שנה שלמה.

בועז טופורובסקי: אולי את הגורם לכך.

בועז טופורובסקי: היא ממש אוהבת את העבודה שלה.

אורלי עדס: האמת היא כן.

אורלי עדס: מאוד אוהבת אותה אבל לא עד כדי שתעשו את זה 3 פעמים בשנה.

אורלי עדס: אני מוכנה לסלוח לכם אם זה יהיה אחת לכמה שנים.

אורלי עדס: אני נמצאת כאן בגלל המועדים עליהם מדובר.

אורלי עדס: אני אקדים ואומר, אני אבקש לנצל את ההזדמנות, שוועדת הבחירות בשום הזדמנות לא אמרה – אף אחד מטעם ועדת הבחירות - שאנחנו לא נהיה ערוכים לבחירות הללו.

אורלי עדס: כמו תמיד אנחנו נהיה ערוכים ונבצע את הבחירות בכל מועד שהכנסת תחליט עליו.

אורלי עדס: היו לא מעט אתגרים בשנים האחרונות וראיתם שעמדנו בכל האתגרים, גם באלה שהיו הרבה פחות צפויים.

אורלי עדס: מתפקידי כן להסב את תשומת ליבכם בנסיבות שנוצרו כאשר מערכת הבחירות נופלת בתקופת החגים ובתקופת חופשות הקיץ, קרוב לוודאי שיש כמה מועדים שכדאי שתיקחו לתשומת ליבכם.

אורלי עדס: אני אומר עוד משפט.

אורלי עדס: ועדת הבחירות נמנעת מלהתערב במועדים ומבקשת שלא להיכנס לסוגיות הפוליטיות ולא להיות בלב העניין.

אורלי עדס: לגבי המועדים, למעשה בלוח השנה

דוד ביטן: ...

דוד ביטן: מה ביקשנו, 30 מיליון?

דוד ביטן: לא חייבים לקחת לבחירות כסף.

אלכס קושניר: גם אתם לא חייבים.

דוד ביטן: אתה צודק.

אלכס קושניר: אז למה אתם לוקחים?

דוד ביטן: אתם נתתם 53 מיליארד שקלים.

אלכס קושניר: תוכיח לי.

אלכס קושניר: תראה לי.

אלכס קושניר: תוכיח לי.

אלכס קושניר: דוד, תוכיח לי.

אלכס קושניר: ממך אני מצפה לקצת יושר.

אלכס קושניר: קצת יושר.

אלכס קושניר: לא הרבה.

אלכס קושניר: תוכיח לי.

אלכס קושניר: תפתח את כל הפרוטוקולים של ועדת כספים ותראה לי את ההעברות האלה, לפני שאתה מדבר.

ינון אזולאי: מה, סתם שיקרתם עליהם?

אלכס קושניר: תראה לי.

אלכס קושניר: לא היה.

אלכס קושניר: תבדוק אותי.

דוד ביטן: לא נתת לזועבי כלום?

אלכס קושניר: בוא, תבדוק אותי.

אלכס קושניר: איפה 53 מיליארד שקלים?

אלכס קושניר: תראה לי.

ניר אורבך: חבר הכנסת ביטן וחבר הכנסת קושניר.

אלכס קושניר: תראה לי.

אלכס קושניר: תוכיח לי.

דוד ביטן: ל-10 שנים.

אלכס קושניר: תוכיח לי.

דוד ביטן: הבטחתם להם בהסכם.

אלכס קושניר: כשאומרים שקר הרבה פעמים הוא לא הופך להיות אמת.

ולדימיר בליאק: מעולם לא היו 53 מיליארד.

ולדימיר בליאק: מלכתחילה זה שקר.

ינון אזולאי: היה 35 מיליארד.

אלכס קושניר: לבוא לכאן ולשקר בפנים – זה לא יקרה.

ולדימיר בליאק: מעולם לא היו 53 מיליארד.

דוד ביטן: עבאס אמר.

אלכס קושניר: הוא גם אמר שאתם רציתם להקים איתו ממשלה.

אלכס קושניר: אתה מאמין לו או לא? אתה מאמין לעבאס?

ולדימיר בליאק: שקל לא הועבר לזועבי.

אלכס קושניר: יש לך אמונה סלקטיבית.

אלכס קושניר: זה מה שיש לך.

ניר אורבך: אני מבקש, תנו למנכ"לית ועדת הבחירות להמשיך בדבריה.

יצחק פינדרוס: זה כתוב בהסכם הקואליציוני.

ינון אזולאי: על מה אתה מדבר, על 53 מיליארד?

ניר אורבך: די.

ניר אורבך: בבקשה.

אלכס קושניר: אני חייב לומר לזכותו של ינון שהוא יודע לשחרר מתח.

מיכאל מלכיאלי: גם ליצור מתח.

אלכס קושניר: ליצור מתח, זה אתה.

ניר אורבך: חבר הכנסת מלכיאלי, ברוך הבא.

דוד ביטן: עזוב את רע"ם.

דוד ביטן: כמה נתתם לזועבי?

אלכס קושניר: אפס שקלים חדשים.

אלכס קושניר: אורלי, שימי לב, עוד לא התחלנו את הבחירות.

ולדימיר בליאק: שקל אחד לא עבר לזועבי.

דוד ביטן: גם לא יעבור.

ולדימיר בליאק: לא עבר.

ולדימיר בליאק: אתה יודע שלא עבר.

ניר אורבך: אני מבקש, תנו לאורלי לסיים את דבריה.

אלכס קושניר: ניתן לאורלי לסיים את דבריה ואחר כך נמשיך לריב.

אורלי עדס: התחלתי לומר שכאשר מסתכלים על לוח השנה, זה נראה שבאמת יש יותר זמן לבחירות מאי פעם אבל אם מסתכלים על מה נופל בתקופה הזאת, יש לנו את חודש אוגוסט וכמו שכולם יודעים אנחנו נעבוד אבל יש לנו ספקים שצריך לעבוד מולם ויש גורמים אחרים – משרדי ממשלה, גופים ציבוריים, גופים ביטחוניים וכולי – כאשר זה לא בדיוק חודש עבודה.

אורלי עדס: לאחר מכן יש לנו מסוף חודש ספטמבר וכל חודש אוקטובר שכמעט כולו חגים כך שחלק מימי העבודה יורדים.

אורלי עדס: הבעיה העיקרית היא שכל המועדים נגזרים אחורה בעיקר כאשר אנחנו מדברים על הגשת רשימות המועמדים.

אורלי עדס: הגשת הרשימות היא ביום ה-47 וה-48 שלפני יום הבחירות.

אורלי עדס: לגבי המועדים שמתחילים מיום הגשת רשימות המועמדים, זה בעצם המועד שבו מערכת הבחירות נכנסת להילוך אחר ומכאן נגזרות המון פעולות שמשליכות עד יום הבחירות.

אורלי עדס: ככל שאנחנו מתקדמים מהמועד הזה – אם הבחירות הן ב-25 באוקטובר – למעשה רוב הפעולות נכנסות לכל תקופת החגים, לראש השנה, יום כיפור וסוכות, כאשר לכל פעולה יש הרבה פחות ימים כולל בדיקת רשימות המועמדים, כולל הודעה לסיעות על תיקון ליקויים כאשר בתוך המסגרת הזו נופלים דיוני הפסילות ופסקי הדין של בית המשפט.

אורלי עדס: כל יום חג מצמצם את הימים האפשריים לביצוע הפעולות האלה.

אורלי עדס: יש גם את הפעולות הפנימיות של הסיעות, מועדים להסכמות בהחלפה שאלה הם השיבוצים במערכת, של כל חברי ועדות הקלפי וגם לכם יהיו הרבה פחות ימי פעילות לבצע את זה, שלא לדבר על כך זה נופל בתקופות החג ולא בטוח שיהיו פעילים שיוכלו לעשות את זה.

בועז טופורובסקי: אם כן, נלך ל-1 בינואר.

אורלי עדס: לא.

אורלי עדס: ממש לא.

קריאה: היא אמרה מראש שהם יעמדו כל תאריך.

אורלי עדס: לגבי שני המועדים המוצעים יש בעיות, סוגיות שונות שעולות וקשיים שונים שעולים.

אורלי עדס: ככל שמתרחקים מתום חג הסוכות, כן ייטב כי אז הבעיות מצטמצמות.

יצחק פינדרוס: יש לך משהו אחד שלא היה לך בפעם הקודמת.

אורלי עדס: ה-1 בנובמבר עדיף על פני ה-25 באוקטובר שהוא מיד לאחר החגים.

יצחק פינדרוס: למיטב זיכרוני אני ניהלתי את הדיון בפעם הקודמת.

אורלי עדס: נכון.

אורלי עדס: בוועדת הכספים.

יצחק פינדרוס: דיברנו אז על כך שמספר הימים המינימליים שאתם חייבים, כמה?

אורלי עדס: 90 ימים.

יצחק פינדרוס: נכון.

יצחק פינדרוס: 87 ימים.

יצחק פינדרוס: אני זוכר את הדיון לגבי שלושת הימים האלה, אם ניתן אותם או לא.

יצחק פינדרוס: אנחנו היום מדברים – ודיברתי על זה קודם – על 125 ימים.

יצחק פינדרוס: זאת אומרת, גם אם צריך לעשות פיין-טיונינג ואת איש הקלפיות צריך להקדים ללפני ראש השנה ביומיים, יש לך את היומיים האלה.

יצחק פינדרוס: לא קרה כלום.

יצחק פינדרוס: אני אומר שבמסגרת ההתארגנות זה לא שאנחנו באים עכשיו ואומרים לך שיש לך 74 ימים.

אורלי עדס: גם אם ייתנו לי עכשיו 100 ימים לפני החגים, זה לא משנה את העובדה שבתאריך הזה מתחיל מועד הגשת רשימות המועמדים ומכאן נגזר הכול.

אורלי עדס: כל התהליכים נמשכים מכאן וכך גם כל הפעולות.

אורלי עדס: גם אם יהיו לי עכשיו 100 ימים, זה לא באמת תורם לי.

אורלי עדס: זה בדיוק ההבדל.

יצחק פינדרוס: הבנתי.

אורלי עדס: כל הפעולות המשמעותיות נגזרות משם.

אורלי עדס: למשל, כל התהליך של הדפסת פתקי הצבעה ואנחנו מדברים על מאות מיליוני פתקים.

אורלי עדס: אנחנו עובדים עם 4 בתי דפוס וזה נופל בחול המועד סוכות כאשר לא בטוח שהספקים האלה בכלל עובדים.

יצחק פינדרוס: מתי הגשת הרשימות אם אנחנו מדברים על ה-25 באוקטובר?

אורלי עדס: אם הבחירות ב-25 באוקטובר, הגשת הרשימות היא ב-7 וב-8 בספטמבר.

יצחק פינדרוס: מה זה אומר מבחינת הלוח העברי?

אורלי עדס: תסלח לי , אבל אין לי כאן את התאריך העברי.

יצחק פינדרוס: את מדברת על הבעיה של החגים העבריים.

יצחק פינדרוס: הרי לפני החגים העבריים אין בעיה.

אורלי עדס: כל התהליך של אישור הרשימות נמשך אל תוך ראש השנה.

אורלי עדס: אישור הרשימות יהיה בערב ראש השנה, בערב החג, ומכאן זה אומר שברגע שרוצים להגיש ערעור על כך, זה נופל מיד לאחר ראש השנה.

אורלי עדס: מי שרוצה להגיש ערעור, כנראה ייפול לחילול החג כי אחרת אין לו דרך לכתוב את הערעור הזה.

אורלי עדס: נאמר לי שזה כאן שזה ב-י"ב באלול.

יואב קיש: בועז, בוא נסכם שלא תיפתח המליאה מחר לחקיקה של הרצף.

בועז טופורובסקי: בלי איומים.

יואב קיש: לא.

יואב קיש: אני מסכים איתך.

יואב קיש: אלה לא איומים.

יואב קיש: עד שלא ייגמר עם קריב.

דוד ביטן: צריך לסגור את הפינה הזאת.

יואב קיש: בדיוק.

יואב קיש: מה הבעיה?

בועז טופורובסקי: אין בעיות אבל יש לכם דמיונות.

בועז טופורובסקי: כשיהיו בעיות, אני אפתור אותן.

דוד ביטן: לא.

דוד ביטן: זה לא דמיון.

דוד ביטן: הלוואי.

בועז טופורובסקי: תצאו מהקונספירציה הזאת.

ניר אורבך: יש עוד מישהו שרוצה להתייחס לחוק הפיזור?

ניר אורבך: אנחנו מדברים כאן במקביל על דברים אחרים.

ניר אורבך: בואו נסיים את חוק הפיזור.

דוד ביטן: אבל יש לנו בעיה.

ניר אורבך: הבנתי אבל בוא נסיים את חוק הפיזור ואחר כך נישאר כאן.

ניר אורבך: אני רוצה שיתייחסו לנוסח המוצע ואני גם רוצה להצביע עליו.

ניר אורבך: אני לא אנעל את הישיבה.

ניר אורבך: אני יודע מה אני אומר כי אחר כך זה מתערבב לנו כאן.

ניר אורבך: חבר הכנסת קיש, התייחסות לחוק הפיזור.

ניר אורבך: חבר הכנסת ביטן, אנחנו נסיים את חוק הפיזור ואחר כך נמשיך כדי לסגור את הסוגיות שקשורות לחוק של המימון.

יואב קיש: לגבי חוק הפיזור.

יואב קיש: אני רוצה שיהיו ברורים הסיכומים.

יואב קיש: נמצא כאן חבר הכנסת בועז טופורובסקי.

יואב קיש: החוק יעבור בקריאה ראשונה היום עם שני תאריכים ולא יוחלט על התאריך.

יואב קיש: הסיכום שלנו הוא שהחוק יגיע להצבעה ויסיים את ההצבעה עד יום רביעי בחצות.

יואב קיש: אני מניח שנתחיל לדבר עליו במליאה כמה שעות לפני כן.

יואב קיש: לא יודע, נראה ונסגור את זה.

יואב קיש: ההתחייבות שלנו היא שזה יגיע לכל המאוחר לחצות.

יואב קיש: זה גם חשוב לי.

יואב קיש: לא נרצה שזה יתחיל מוקדם.

יואב קיש: זאת ההתחייבות.

יואב קיש: זה לא שעכשיו פתאום הוא עולה תוך שעה.

יואב קיש: גם את זה צריך להבין.

יואב קיש: בכל החוקים האחרים הלכנו דרך רבה לטובת הקואליציה בכוונה להגיע למהלך חשוב שיעשה טוב להרבה מאוד אנשים.

יואב קיש: אני מקווה שזה ימשיך בגישה הזאת לפחות עד הפיזור ואחר כך נילחם בבחירות וזה בסדר כי זה התפקיד שלנו וכל אחד ייצג את הציבור שלו.

יואב קיש: אני אומר שמה שסוכם, נעמוד בו ואני מקווה שלא יהיו הפתעות בעניין הזה, במיוחד לא מול מה שאני שומע שאולי יקרה בוועדת החוקה ואני מבקש שזה לא יקרה.

בועז טופורובסקי: אנחנו נעמוד בזה, לא משנה מה צריך לקרות.

ניר אורבך: תודה רבה.

ניר אורבך: עוד מישהו רוצה להתייחס לנוסח הצעת החוק לפיזור הכנסת?

יצחק פינדרוס: מתי ההצבעה?

ניר אורבך: על קריאה ראשונה?

יצחק פינדרוס: אני רוצה לדעת מתי אתה מצביע בוועדה.

ניר אורבך: עכשיו.

ניר אורבך: אנחנו מצביעים עכשיו על הנוסח שהקריאה כאן היועצת המשפטית ואת הנוסח הזה, אחרי שנאשר, נעביר למליאה לקריאה ראשונה.

ניר אורבך: לאחר ההצבעה, אני מבקש מהיועצת המשפטית שתסביר לנו גם את הנושא של המימון והנושא של ועדת החוקה.

ניר אורבך: מי בעד ההצעה?

ניר אורבך: 5.

ניר אורבך: מי נגד?

ניר אורבך: אושר

ניר אורבך: ההצעה אושרה פה אחד.

ארבל אסטרחן: אני נותנת אוקיי להדפיס חוברת.

ניר אורבך: כן.

ניר אורבך: אישרנו ועכשיו אנחנו נותנים אישור להדפיס חוברת.

ארבל אסטרחן: עם שתי הגרסאות.

שמחה רוטמן: אפשר לפתוח את המליאה לאיסור צילום?

יואב קיש: אין לי התנגדות.

יואב קיש: מה שהקואליציה סוגרת – סוגרת.

יואב קיש: מה אתם רוצים ממני?

יואב קיש: אין לי בעיה שזה יעלה עכשיו.

יצחק פינדרוס: רוטמן, תוסיף איסור צילום ב-סלפי אחרי הדמעות.

ניר אורבך: נוסח הצעת החוק יהיה מוכן תוך חצי שעה.

יואב קיש: נודיע לאנשים מתי פותחים את המליאה, יבואו האנשים שרוצים לדבר נצביע.

יואב קיש: בשעה 12:30 אפשר לפתוח מליאה?

יואב קיש: מי שרוצה ידבר.

יואב קיש: מפזרים את הכנסת, קריאה ראשונה ומי שרוצה לדבר, ידבר.

יואב קיש: היה איזה חוק מטופש והייתי צריך לריב עם אנשים כדי שלא ידברו, אז על פיזור הכנסת אני צריך להגיד לאנשים לא לדבר?

יואב קיש: בחיים לא.

יואב קיש: תקשיבו טוב למה שאני אומר.

יואב קיש: מה שלא מוכן בוועדה, לא יהיה.

יואב קיש: אישור של פרסום, קיבל, הנה, איסור פרסום.

יואב קיש: מוקד – אין אישור, הקואליציה מתנגדת.

יואב קיש: מכתזית – לא מוכן.

קריאה: מוכן.

יואב קיש: לא מוכן.

יואב קיש: אל תגידו לי סתם.

יואב קיש: ישבתי כל היום ושיגעו אותי.

יואב קיש: מקרקעין, מוכן?

יואב קיש: מחר בקריאה ראשונה.

ניר אורבך: אני רוצה שעכשיו ארבל תסביר את הנושא של המורכבות של המימון לגבי ועדת החוקה.

ניר אורבך: ז החשוב.

יואב קיש: ביטן צריך לשמוע את זה.

יואב קיש: לא אני.

ארבל אסטרחן: ביטן שמע את זה מאיתנו.

ארבל אסטרחן: לגבי נושא המימון.

ארבל אסטרחן: אני מבינה שיש תיקונים שרוצים להביא בענייני מימון לצד החוק בעניין הלוואות ויחידת המימון כמו שהיה גם במערכות הבחירות הקודמות.

ארבל אסטרחן: חקיקה כזאת חייבת לעבור באופן מסודר.

ארבל אסטרחן: זה אומר שהיא צריכה לעבור קריאה ראשונה, שנייה ושלישית.

ארבל אסטרחן: אי אפשר להביא אותה ישר לשנייה ושלישית.

ארבל אסטרחן: הוועדה כבר אישרה עכשיו את החוק הזה והוא יעבור קריאה ראשונה.

ארבל אסטרחן: אי אפשר יהיה להוסיף אליו, לחוק הפיזור, ענייני מימון לקריאה שנייה ושלישית כי אומר שזה לא עבר קריאה ראשונה.

יואב קיש: למה אי אפשר?

ארבל אסטרחן: כי זה לא יעבור קריאה ראשונה.

יואב קיש: אז תוסיפו עכשיו משהו בקריאה הראשונה.

ארבל אסטרחן: מה זה משהו?

קריאה: זה לא משהו.

קריאה: זה לקיים את הדיון.

יואב קיש: אז בואו נקיים את הדיון.

ארבל אסטרחן: כדי לקיים דיון על המימון צריך להזמין את הוועדה הציבורית.

יואב קיש: זאת המלכודת של כל האירוע.

יואב קיש: אתם רוצים לעשות הפסקה?

יואב קיש: אני מציע לעשות הפסקה.

דוד ביטן: אני אמרתי שאין לי בעיה עם זה אבל שיושב ראש ועדת החוקה יתחייב שהוא מעביר את זה כמו שהוא התחייב, בלי תנאים.

דוד ביטן: קיבלתי פתאום טלפונים שאומרים חוק המטרו בתמורה לזה.

דוד ביטן: מה זה השטויות האלה?

דוד ביטן: אנחנו מתחילים את הכול מאפס?

דוד ביטן: אם יושב ראש ועדת חוקה יתחייב, אין לי בעיה.

דוד ביטן: שיתחייב.

דוד ביטן: הוא לא מוכן להתחייב, אז מה אתם רוצים ממני?

ארבל אסטרחן: הוא ממילא מכין מחר חוק שיש בו תיקונים לחוקי הבחירות.

דוד ביטן: אין לי בעיה אבל שיעשה את זה בלי בעיות.

בועז טופורובסקי: מי אמר שיש בעיות?

דוד ביטן: הנה.

דוד ביטן: תביאו אותו.

ארבל אסטרחן: דיון כזה חייב להיות גם בוועדה הציבורית ליחידת המימון.

ארבל אסטרחן: זה תפקידה של הוועדה, הגדלת יחידת המימון.

ארבל אסטרחן: חייבים להזמין אותם ולשמוע את דעתם.

ארבל אסטרחן: זה חלק מהליך החקיקה.

ארבל אסטרחן: החוק אומר שהעלאת יחידתה מימון היא בסמכות הוועדה הציבורית.

שמחה רוטמן: אבל אנחנו עכשיו משנים את החוק.

ארבל אסטרחן: אנחנו לא משנים את החוק.

קריאה: אתה לא משנה את המימון.

קריאה: אתה עכשיו עושה חוק התפזרות.

קריאה: המימון הוא נושא אחר.

שמחה רוטמן: אני שואל האם במסגרת הקריאה הראשונה על חוק ההתפזרות להוסיף סעיף.

ארבל אסטרחן: בעינינו לא.

ארבל אסטרחן: העלאת יחידת המימון היא בסמכות הוועדה הציבורית.

ארבל אסטרחן: חוק מימון מפלגות קבע שלא חברי הכנסת יקבעו את יחידת המימון, כמו שהם לא קובעים את שכרם וכמו שהם לא קובעים את שכר עוזריהם אלא הפקידו את זה בידי ועדה ציבורית.

ארבל אסטרחן: עכשיו רוצים לעשות עקיפה של זה ולקבוע את זה בחוק.

ארבל אסטרחן: זה אפשרי אבל צריך לשמוע את הוועדה הציבורית ולשתף אותה בעניין הזה.

שמחה רוטמן: אם אני כותב שגובה יחידת המימון יהיה איקס?

ארבל אסטרחן: זאת עקיפה של הוועדה הציבורית.

ארבל אסטרחן: כל מה שאנחנו אומרים זה שצריך לשמוע את הוועדה הציבורית.

ארבל אסטרחן: זו העמדה שלנו.

ניר אורבך: אנחנו נצא להפסקה.

ניר אורבך: אני מכריז על הפסקה.

ניר אורבך: לילה טוב.

ניר אורבך: אני מתכבד לחדש את ישיבת ועדת הכנסת ערב יום שלישי, ליל כ"ט בסיון התשפ"ב, ה-28 ביוני 2022.

איתן גינזבורג: נקדם בברכה את השרה תמר זנדברג שכיבדה אותנו בנוכחותה.

ניר אורבך: ברוכה הבאה, השרה.

ניר אורבך: אנחנו שמחים שאת מכבדת אותנו בנוכחותך בוועדה.

ניר אורבך: את מוזמנת להצטרף אלינו.

ניר אורבך: תכף נסביר מה אנחנו עושים אבל בשלב הזה אנחנו נצביע על רוויזיה על החוק.

שמחה רוטמן: אתה לא רוצה לתת לי לנמק?

שמחה רוטמן: התייעצות סיעתית?

ניר אורבך: המליאה נפתחת בשעה 01:30 וככל שתאפשרו לנו לעשות את זה מהר, כן ייטב לכולנו.

ניר אורבך: מי בעד קבלת הרוויזיה על החוק?

ניר אורבך: 5.

ניר אורבך: מי נגד?

ניר אורבך: הרוויזיה נתקבלה.

ניר אורבך: הרוויזיה על החוק התקבלה.

שמחה רוטמן: זאת פעם ראשונה שאתה מקבל משהו שלי בוועדה.

ניר אורבך: עכשיו אנחנו עושים רוויזיה על המיזוג.

ניר אורבך: ממזגים 11 הצעות לכדי הצעה אחת.

ניר אורבך: מי בעד קבלת הרוויזיה? 5.

ניר אורבך: מי נגד?

ניר אורבך: אושר

ניר אורבך: אושר פה אחד.

ניר אורבך: עכשיו נמזג 10 הצעות מתוך ה-11 להוציא את הצעה מספר 9 של חבר הכנסת יואב קיש.

אלכס קושניר: אני מבקש שתקריא את כל תשע ההצעות.

ינון אזולאי: אלכס, למדת משהו ממני.

ניר אורבך: הצעה מספר פ/3660/24.

ניר אורבך: אנחנו מצביעים על מיזוג 10 ההצעות האחרות למעט ההצעה שכרגע הקראתי.

ניר אורבך: מי בעד?

ניר אורבך: מי נגד?

ניר אורבך: אושר

ניר אורבך: המיזוג אושר.

ניר אורבך: את סעיף 9 אנחנו משאירים על שולחן הוועדה למחר.

אלכס קושניר: אפשר להגיש רוויזיה על המיזוג החדש, נכון?

ניר אורבך: כן.

אלכס קושניר: אני רוצה להגיש רוויזיה על המיזוג.

ניר אורבך: אז אי אפשר יהיה להצביע.

ינון אזולאי: קושניר, זה נראה שאתה מתאמן לאופוזיציה.

ינון אזולאי: זה טוב.

אלכס קושניר: זאת לא בושה לשרת מהאופוזיציה ואתה עשית את זה טוב מאוד.

אלכס קושניר: אגב, תמשיך לעשות את זה גם בקדנציה הבאה.

ניר אורבך: ההצעה היחידה שנשארה לא ממוזגת, זאת הצעתו של חבר הכנסת קיש, תידון כאן מחר בשעה 11:00 בבוקר.

שמחה רוטמן: מיזגת ועכשיו אתה צריך לאשר אותה.

שמחה רוטמן: הוא משך את הרוויזיה שלו?

אלכס קושניר: לא הגשתי.

ניר אורבך: עכשיו נקריא שוב את הצעת החוק.

ארבל אסטרחן: אולי גם כדאי להסביר מה קרה כאן.

ארבל אסטרחן: מוצע אותו נוסח שאושר קודם לפני הרוויזיה.

ארבל אסטרחן: הצעת חוק התפזרות הכנסת ה-24

ארבל אסטרחן: הבחירות לכנסת ה-25 יתקיימו – וכאן יש שתי גרסאות שאמרתי כבר קודם שמדובר בעניין חריג ולא מקובל - גרסה א': ביום ל' בתשרי התשפ"ג (25 באוקטובר 2022).

ארבל אסטרחן: גרסה ב': ביום ז' בחשון התשפ"ג (1 בנובמבר 2022).

ארבל אסטרחן: אתה רוצה לומר מילה או קודם להצביע?

ניר אורבך: הסבר קצר.

ניר אורבך: אמור לעלות נושא יחידת המימון.

ניר אורבך: כרגע יש הסכמה בין הקואליציה לאופוזיציה לגבי גובה היחידה.

ניר אורבך: כל השאלה היא באיזו ועדה זה יידון.

אלכס קושניר: אני חייב לומר שלא כל המפלגות בקואליציה מסכימות עם ההעלאה הזאת.

אלכס קושניר: זה לפרוטוקול.

ארבל אסטרחן: זה מחייב דיון.

ארבל אסטרחן: נושא המימון מחייב דיון.

ניר אורבך: יהיה דיון.

ניר אורבך: הייתה התלבטות בין ועדת החוקה לוועדת הכנסת ובשלב הזה הוחלט שזה יהיה בוועדת הכנסת.

ניר אורבך: זו ההסכמה.

ארבל אסטרחן: אני מקווה שמישהו אמר את זה ליושב ראש ועדת החוקה.

ארבל אסטרחן: אני לא יודעת.

ניר אורבך: בהנחה שזה באמת יהיה כאן, זה יעלה מחר בדיון.

ניר אורבך: כדי שנוכל להמשיך ולהתקדם עם הצעת ההתפזרות, אנחנו צריכים להצמיד את הנושא של המימון להצעה עצמה כדי שנוכל להעביר אותה בקריאה ראשונה כי אם זה יעבור בקריאה ראשונה בלי זה, לא נוכל להמשיך להתקדם.

ארבל אסטרחן: אי אפשר יהיה לאשר בקריאה שנייה ושלישית.

ניר אורבך: נעבור להצבעה על ההצעה כפי שהוקראה על ידי היועצת המשפטית.

ניר אורבך: מי בעד? 7.

ניר אורבך: מי נגד?

ניר אורבך: אושר

ניר אורבך: ההצעה התקבלה.

ניר אורבך: המליאה נפתחת בשעה 01:30 ונתחיל בקריאה הראשונה של הצעת חוק ההתפזרות.

ניר אורבך: בהצלחה לכולנו והמשך לילה מהנה.